**ОТЧЕТ за осъществената контролна дейност от РИОСВ**

**през м. септември 2017 г.**

***Кратка обобщена информация за осъществената контролна дейност за месец септември 2017 г. и резултати от извършената контролна дейност.***

През месец септември 2017 г. от експертите на 16-те регионални инспекции по околната среда и водите (РИОСВ) са извършени 1 784 проверки на 1 543 обекта. В рамките на осъществения контрол от РИОСВ са дадени 564 предписания за отстраняване на констатирани нарушения и предприемане на мерки.

За констатирани административни нарушения на Закона за опазване на околната среда (ЗООС) и специалните закони по опазване на околната среда са съставени 80 бр. актове (АУАН), от които 11 са за констатирано неизпълнение на дадени предписания. Издадени са 45 бр. наказателни постановления (НП), с които са наложени глоби и имуществени санкции на обща стойност 154 950 лв.

Наложени са 13 бр. санкции по реда на чл. 69 от ЗООС – за констатирани наднормени замърсявания на компонентите на околната среда (води и въздух). Постъпилите суми по наложени глоби и санкции са 237 419 лв.

За периода е приложена и 1 бр. принудителна административна мярка (ПАМ) за спиране/ограничаване на дейности/инсталации.

***Акценти от извършената месечна контролна и административно наказателна дейност.***

* Проверки по спазване изискванията на ЗУО;
* Контрол на обекти, формиращи отпадъчни води и заустващи в повърхностни водни обекти, включени в “Информационната система за разрешителни и мониторинг при управление на водите”;
* Проверки, във връзка със спазване на режима, определен в заповедите за обявяване на защитени територии (ЗЗТ) и защитени зони (ЗЗ);

***Кратък анализ на постигнатите резултати в областта на опазване на околната среда, от осъществената контролна дейност***

Акцент през месеца са извършените проверки на обекти, попадащи в обхвата на Закона за управление на отпадъците (ЗУО). За установени нарушения на ЗУО са съставени актове за установяване на административно нарушение (АУАН) на: „Шато – Велико Търново“ ООД, с. Ресен, община Велико Търново и „Щайнер мебел“ ЕООД, гр. Трявна, за неводене на отчетни книги за образувани производствени и/или опасни отпадъци и на физическо лице (РИОСВ Велико Търново); „Бониеф-2016“ ЕООД, гр. Перник – за нерегламентирано изгаряне на отпадъци (РИОСВ Перник); на 2 физически лица за извършване на нерегламентирани дейности с ИУМПС и изгаряне на неопасни отпадъци (РИОСВ Плевен); на физическо лице за извършване на дейности по третиране на ОЧЦМ, без издадени надлежни документи по ЗУО (РИОСВ Смолян).

От РИОСВ Пазарджик е извършена проверка по сигнал на МВР, за транспортиране на отпадъци край гр. Панагюрище, по републикански път ІІ–37. При проверката е констатирано транспортиране на неопасни отпадъци без необходимата регистрация по реда на ЗУО, за което е съставен АУАН на юридическото лице, извършващо транспортирането.

За извършване на дейности по съхраняване на излезли от употреба моторни превозни средства (ИУМПС) са наложени имуществени санкции на ,,Аутомоушън Дени’’ ЕООД – 10 000 лв. (РИОСВ Стара Загора) и „Г-Ораков“ ЕООД, гр. Благоевград – 3 000 лв. (РИОСВ Благоевград). За изкупуване и превозване на отпадъци от черни и цветни метали, без разрешение и без регистрация по Търговския закон, са глобени три физически лица с по 1 400 лв. (РИОСВ Монтана и РИОСВ Шумен).

За неводене на отчетност за отпадъците, в нарушение на ЗУО, от РИОСВ Пловдив са издадени две наказателни постановления, с които са наложени санкции, всяка по 2 000 лв., на: ЕТ „Ненко Трифонов“, гр. Карлово и „Туна“ ООД, с. Граф Игнатиево, а за дейности по третиране на отпадъци без необходимото за това разрешително на „Шаката - 76“ ЕООД, с. Христо Даново е наложена имуществена санкция в размер на 7 000 лв.

За непредприети мерки за предотвратяване изхвърлянето на отпадъци на неразрешени за това места с 3 000 лв. е глобен кмета на община Марица (РИОСВ Пловдив), а от РИОСВ Русе е съставен АУАН на кмета на гр. Сеново.

През месец септември, при извършена от РИОСВ Хасково планова проверка на РЦУО- гр. Кърджали е установено, че битовите отпадъци се разполагат по цялата площ на клетката, видимо натрупани на купчини, като по-голямата част от тях не са уплътнени и запръстени. Дадено е предписание до оператора на депото да се извърши разстилане и уплътняване на насипаните количества смесени битови отпадъци на купчини по цялата повърхност на клетката. За установените нарушения предстои съставяне на акт.

През отчетния период от РИОСВ Пазарджик са извършени две проверки за чистотата на речните легла по заповед на министъра на околната среда и водите – в общините Батак и Велинград. Проверени са 3 обекта – р. Стара река и р. Мътница, на територията на община Батак и р. Чепинска, на територията на община Велинград. От двете общини са предприети мерки за контрол и почистване на речните легла. В проверените участъци не са установени замърсявания с отпадъци.

От директора на РИОСВ Благоевград е издадено НП на физическо лице от с. Крупник, общ. Симитли, за неизпълнение на предписание дадено по реда на *Закона за защита от вредното въздействие на химични вещества и смеси* (ЗЗВВХВС). Наложено е административно наказание „глоба“ в размер на 1 000 лв. От РИОСВ Варна е съставен АУАН на „Булмаркт Ж.Ж.“ ЕООД – по ЗЗВВХВС за констатирани нарушения на изискванията на Наредбата за реда и начина за съхранение на опасни химични вещества и смеси.

За неспазване на индивидуалните емисионни ограничения (ИЕО), определени в разрешителното за заустване на отпадъчни води в повърхностен воден обект, от екоинспекциите в Бургас и Монтана са наложени текущи месечни санкции на: „ВиК“ ЕАД (за обект: канализационна система на гр. Китен – гр. Приморско) - 1 941 лв.; на община Царево (за обект: канализационна система на с. Лозенец) - 1 858 лв. и„Бетон Монтана“ ЕООД - 748,93 лв. За заустване на отпадъчни води с показатели, които превишават ИЕО, определени в разрешителните за заустване са наложени имуществени санкции на: размер на 500 лв., на „Екоинженеринг-РМ” ЕООД – 500 лв. и „Елаците мед” АД – 500 лв. (РИОСВ София); „Каменица АД“, гр. Хасково – 1 000 лв. и „Пашов-ЯР“ ЕООД- млекопреработвателно предприятие в с. Вълкович, община Джебел – 1 000 лв. (РИОСВ Хасково); „Водоснабдяване и канализация-Варна“ ООД - 2 000 лв. и „Агропласмент-92-В“ АД (ферма за гушене на патици) - 1 000 лв. (РИОСВ Варна); „Млечни продукти“ ООД, гр. Пловдив -4 000 лв., „Куминяно фрут“ ООД, с. Катуница - 2 000 лв. и на „Тер-М“ ООД – Пловдив - 1 000 лв. (РИОСВ Пловдив).

За констатирани административни нарушения на *Закона за водите* (ЗВ) са съставени АУАН на: „Елмет“ ЕООД, гр. Панагюрище – за заустване на отпадъчни води без издадено разрешително и на „Пако“ АД, гр. Пазарджик – за превишение на ИЕО (РИОСВ Пазарджик); „Перперикона” ООД, с. Бял Извор, общ. Ардино – за обект МПП „Родопчанка“, за неподдържане на пречиствателното съоръжение за отпадъчни производствени води в нормално експлоатационно състояние и на „Скорпион 21“ ООД, гр. Пловдив – за обект МПП в с. Забърдо, за неподдържане необходимото качество на отпадъчните води (РИОСВ Смолян) и „Екорепласт“ ЕООД, гр. София за обект „Предприятие за преработка на отпадъчни пластмаси“, с. Капатово, за констатирано неспазване на ИЕО, определени в разрешителното за заустване (РИОСВ Благоевград).

През отчетния период, във връзка с получени сигнали за замърсяване на повърхностни водоизточници, от експерти на РИОСВ Велико Търново, Хасково и Шумен са извършени извънредни проверки на: „Мандра Сарая” ЕООД, млекопреработвателно предприятие в с. Стойчевци; р. Харманлийска, р. Хасковска и на обекти – възможни източници на замърсени отпадъчни води (във връзка с докладна записка от кметския наместник на с. Любеново за замърсяване и неприятна миризма от р. Харманлийска) и на р. Провадийска, гр. Каспичан, в района на моста за с. Каспичан. В резултат от осъществения контрол и изпълнение на дадените от екоинспекциите предписания е преустановено замърсяването на дере в близост до млекопреработвателното предприятие в с. Стойчевци; преустановено е изпускането на филтратни води от ГПСОВ-Хасково в р. Хасковска и е прекратено изпускането на непречистени води в р. Провадийска от дейността на „Айсис“ ООД. За установените нарушения на ЗВ от РИОСВ Хасково и Шумен са образувани административно-наказателни производства срещу дружествата.

С цел превенция и недопускане изземването на наносни отложения от речните легла са извършени проверки по поречията на: р. Стрелчанска Луда Яна – в участъка от извора до вливането й в р. Панагюрска Луда Яна – не е констатирано изземване на наносни отложения от речното легло на реката (РИОСВ Пазарджик); р. Места - констатиран е незаконен добив на подземни богатства – строителни материали извън реката в местност „Лошин“, землище на гр. Банско. Съставен е Констативен протокол, който е изпратен по компетентност на министъра на енергетиката и кмета на община Банско (РИОСВ Благоевград).

През отчетния период, във връзка с изпълнението на изискванията на *Закона за чистотата на атмосферния въздух*, от РИОСВ Велико Търново е извършена извънредна проверка на дружество „Балканско ехо“ ЕООД. При проверката е констатирано, че юридическото лице не е извършило собствени периодични измервания (СПИ) на концентрациите на вредни вещества в отпадъчни газове, изпускани в атмосферния въздух от работещи източници на емисии, като за нарушението е съставен АУАН. За същото нарушение от РИОСВ Русе са съставени АУАН на „Б-Контакт” ООД, гр. Бяла и „МБАЛ Кубрат” ЕООД, гр. Кубрат.

През месец септември, от РИОСВ Монтана е извършена проверка по сигнал за разпространяване на фин прах и висок шум от сепарираща машина за пресяване на въглища на площадка на бившето предприятие „Металснаб“, гр. Лом. Установено е, че ситата и пресипките на инсталацията не са капсуловани и вследствие на това се формира запрашаване в атмосферния въздух с фини прахови частици, което при по-силен вятър се разпространява в района на обекта. На оператора са дадени задължителни за изпълнение предписания с цел недопускане запрашаване на въздуха.

От РИОСВ Стара Загора е наложена имуществена санкция, в размер на 5 000 лв., на „Градус-2“ ООД за разпространение на неорганизирани емисии на площадка в гр. Нова Загора.

От РИОСВ Бургас са оценени 3 броя доклади от извършени СПИ на нивата на шум от „Победа“ АД, Свинекомплекс „Крумово Градище“ АД и Свинекомплекс „Зимен“ АД. Резултатите от извършените измервания са показали спазване на еквивалентните нива на шум, излъчван в околната среда.

От РИОСВ Смолян е извършена проверка по получен сигнал за изпускане на бял прах през комина на Цех за производство на козметика, към „Рубелла бюти“ АД гр. Рудозем. При проверката е установено, че запрашването е преустановено. Същото е предизвикано вследствие скъсване на ръкав от ръкавен филтър, като дружеството е предприело незабавни действия по отстраняване на аварията.

Издадено е НП на „Ома-Орцехим“ ООД, гр. Якоруда, от директора на РИОСВ Благоевград, за непредставяне в срок на информация за количества произведени и пуснати на пазара продукти през 2016 г., попадащи в обхвата на Наредбата за ограничаване на емисиите на ЛОС при употребата на органични разтворители в определени бои, лакове и авторепаратурни продукти. Наложена е имуществена санкция в размер на 1 000 лв. по реда на *Закона за чистотата на атмосферния въздух* (ЗЧАВ).

Друг акцент от осъществената от регионалните инспекции месечна контролна и административнонаказателна дейност, са извършените извънредни проверки, във връзка със спазване на режима, определен в заповедите за обявяване на ЗЗТ и ЗЗ. В резултат от извършените проверки, от РИОСВ Велико Търново са съставени по един АУАН на физическо лице и на дружество ППОК „Напредък-Студена“, с. Студена, община Свищов, а от РИОСВ Хасково е наложена глоба на физическо лице (100 лв.), поради осъществяване на дейност в защитени територии (разораване на земеделска земя) в нарушение на режима, определен в заповедта за обявяване на териториите.

За разораване на земеделска земя в защитена зона – ЗЗ „Западен Балкан“, от РИОСВ Монтана са издадени общо три НП (две глоби в размер на 100 лв. всяка и една имуществена санкция на стойност 200 лв.).

През месеца са предприети и мерки за спасяване на защитени видове птици – от РИОСВ Перник, в резултат на получен в инспекцията сигнал за ранена птица от вида обикновен мишелов, са извършени действия за нейното спасяване и осигуряване на лечението ѝ в клиника „Добро хрумване“, гр. София, а от РИОСВ Хасково са изпратени за лечение в Спасителен център за диви животни – гр. Стара Загора ранени керкенез и сокол скитник.

След сигнал за отглеждане на обикновени блатни костенурки (*Emys orbicularis*) в басейн на комплекс „Чавдар” в с. Чавдар е извършена съвместна проверка от РИОСВ София и РУ Пирдоп. Констатирано е наличие на седем обикновени блатни костенурки. Костенурки са иззети и настанени във ветеринарна клиника „Добро хрумване”, след което ще бъдат изпратени в Спасителен център на фондация „Геа Челониа” в с. Баня, община Несебър. От РИОСВ София ще бъдат предприети съответните административно-наказателни действия спрямо закононарушителя.

За отглеждане на екземпляри от защитени видове, от РИОСВ София е глобено физическо лице, в размер на 100 лв., а от РИОСВ Плевен са глобени две физически лица, с по 100 лв., за неводене на книга за изкупените, реализираните и наличните количества билки и за изкупуване на билка (цвят липа) без издадено позволително.

От РИОСВ Бургас са съставени 3 АУАН за извършване на дейности в защитени територии в нарушение на режимите им – на „Вардев 57“ АД за организиране на временен платен паркинг в ПЗ „Пясъчни дюни в м. Каваците“ и на 2 физически лица - за навлизане на плавателни съдове в устието на р. Ропотамо в резерват „Ропотамо“ и за практикуване на водни спортове в защитена зона „Поморийско езеро“. От РИОСВ Стара Загора са съставени АУАН на: ,,М-Солар 2’’ ЕООД за разораване на пасища в защитена зона ,,Сакар’’ и на ,,МЦД 2’’ ЕООД и на физическо лице за разораване на пасища в защитена зона ,,Адата-Тунджа’’.

Във връзка със спазване изискванията на *Закона за лечебните растения* (ЗЛР) от експерти на РИОСВ Враца са проверени 5 бр. пунктове за билки на територията на гр. Враца и общ. Борован. При проверките не са констатирани нарушения.

От РИОСВ Смолян са извършени 13 проверки по сигнали за нападение на мечка над селскостопанско имущество и домашни животни в землищата на: с. Бостина, с. Върбово, с. Широка лъка, с. Гела, мест. „Караманджа“, к.к. Пампорово (общ. Смолян), с. Дебеляново и с. Стърница (общ. Баните), с. Стояново (общ. Ардино), гр. Златоград (общ. Златоград). При проверките е установено, че щетите са нанесени от кафява мечка.

През м. септември е осъществен контрол и на оператори на инсталации с издадени комплексни разрешителни, като за установено неспазване на условията в тях са санкционирани „Агрия“ АД – Пловдив – 10 000 лв. (РИОСВ Пловдив) и е съставен АУАН на „Брикел“ ЕАД (РИОСВ Стара Загора). За извършване на дейност без издадено комплексно разрешително от РИОСВ Стара Загора е наложена имуществена санкция, в размер на 50 000 лв., на ,,Континвест“ ООД, гр. София.

***Ефект спрямо околната среда, бизнеса и обществеността***

За констатирано преустановяване на замърсяването на водите на Черно море, от РИОСВ Бургас са отменени наложените текущи месечни санкции на „Комплектстрой“ ЕООД (за обект канализационна система с ЛПСОВ на Вилно селище „Лилиите“, местност „Аркутино“, гр. Созопол), и на „Идън Девелъпментс“ АД (за обект канализационна система на жилищен комплекс „Райска градина“, гр. Св. Влас, община Несебър).

В Спасителния център за диви животни, гр. Стара Загора са изпратени за лечение екземпляри от защитените видове Бял щъркел, Обикновен мишелов и Малък ястреб.

От РИОВ Бургас е отбелязана 10 - годишнината от създаването на Центъра за рехабилитация и размножаване на сухоземни костенурки в с. Баня.

В резултат на дадени от РИОСВ Велико Търново предписания до кметовете на всички общини в региона, до 1 септември да почистят нерегламентираните сметища на териториите на общините си, са почистени 148 места с обща площ 160 дка, замърсени с отпадъци в населените места, край пътищата, коритата на реки, чешми и автобусни спирки. Събраното количество отпадъци е повече от 215 тона. През месец септември, от инспекцията са извършени проверки за изпълнение на дадените предписания и са констатирани „на място“ почистените терени, като общините Трявна и Севлиево са поставили табели, забраняващи изхвърлянето на отпадъци.

След дадено предписание е премахната тръба, отвеждаща отпадните води от измиването на кравеферма, разположена на брега на Терс дере в землището на с. Клокотница, община Хасково и е прекратено заустването им в дерето. В резултат на предприети превантивни мерки от страна на РИОСВ Смолян, е възстановена нормалната работа на градски събирателен колектор в гр. Рудозем, с което е предотвратено замърсяване на водите на р. Арда. Преустановено е депонирането и замърсяване от осушен шлам от инсталация за преработка и флотация на оловно-цинкова руда по откоса под производствена площадка „Палас-север“ към „Рудметал“ АД - Рудозем.

Пет площадки са възстановени в първоначалния си вид в резултат на извършените от операторите действия, свързани с безопасното прекратяване на дейностите по третиране на отпадъци.

През отчетния период е взето участие и са организирани различни инициативи от регионалните инспекции, във връзка с екологичния календар - на 16 септември, с участието на експерти от всички РИОСВ и доброволци е проведена инициативата „Да изчистим България заедно“. Регионалните инспекции участваха в организирането и провеждането на мероприятия и по повод Европейската седмица на мобилността (16 - 22 септември), като са организирани разнообразни инициативи за деца и ученици, проведени на територията на цялата страна.